Kiwi’s trek vir Morkel naderMorné Morkel. Argieffoto. Morné Morkel, een van die Proteas se beste snelboulers nóg, is deur die Nieu-Seelandse vrouekrieketspan vir die komende T20-Wêreldbekertoernooi in Suid-Afrika nadergetrek. Die 38-jarige hemelbesem het afrigterservaring saam met die Namibiese krieketspan opgedoen, terwyl hy ook deel van die Durban Super Giants-opset in die plaaslike SA20-toernooi is. Die Wit Varings sal hom as hul boulwerk-konsultant inspan. Volgens Ben Sawyer, die Kiwi’s se hoofafrigter, het die span ŉ slag met Morkel se aanstelling geslaan. “Ons is baie opgewonde om vir Morné deel van ons groep vir die komende Wêreldbeker-toernooi te hê. As speler was hy een van die bestes ter wêreld, terwyl hy ook uitstekende kennis van speltoestande in Suid-Afrika het. Dit is ŉ fantastiese geleentheid vir ons snelboulers om by hom te leer,” het Sawyer gesê. Former South Africa fast bowler Morne Morkel will join the WHITE FERNS coaching group for next month’s ICC Women’s @T20WorldCup in South Africa. More | https://t.co/FbzCWcGGAD #T20WorldCup — WHITE FERNS (@WHITE_FERNS) January 15, 2023 Morkel is in Vereeniging gebore en het 309 toetspaaltjies en 188 eendagkrieketpaaltjies vir Suid-Afrika geneem. Hy het veral ŉ gedugte bouleenheid saam met Dale Steyn en Vernon Philander onder Graeme Smith se leiding gevorm. Sy lengte en vermoë om ekstra wip te bewerkstellig, het van hom ŉ baie gevaarlike speler gemaak en hy het veral in die laaste paar wedstryde van sy internasionale loopbaan die kolwers laat bontstaan. Morkel is met die Australiese uitsaaier Roz Kelly getroud en hy het onlangs permanente verblyfreg in dié land verkry. “Vandat ek na Australië verhuis het, volg ek gereeld die vordering van die Wit Varing-spelers in die plaaslike Big Bash League. Nieu-Seeland beskik oor ŉ talentvolle groep spelers en hulle het ŉ baie opwindende snelaanval,” het die voormalige Protea-blits gesê. Hy sal net voor die Kiwi’s se eerste wedstryd teen Australië op 12 Februarie by die span aansluit. 12 Februarie teen Australië in die Paarl 14 Februarie teen Suid-Afrika in die Paarl 18 Februarie teen Bangladesj in Kaapstad 20 Februarie teen Sri Lanka in die Paarl.